b'\n_START_ARTICLE_\nPoletne olimpijske igre\n_START_PARAGRAPH_\nPol\xc3\xa9tne ol\xc3\xadmpijske \xc3\xadgre ali \xc3\x8dgre olimpij\xc3\xa1de so mednarodni \xc5\xa1portni dogodek, ki ga organizira Mednarodni olimpijski komite (MOK) vsaka \xc5\xa1tiri leta. So najpresti\xc5\xbenej\xc5\xa1i \xc5\xa1portni dogodek na svetu. Olimpijsko zmagoslavje je eno izmed najpresti\xc5\xbenej\xc5\xa1ih dose\xc5\xbekov v \xc5\xa1portu. V vsaki disciplini podelijo olimpijske medalje, zlato za prvo, srebrno za drugo in bronasto za tretje mesto, po tradiciji iz leta 1904._NEWLINE_Ni svetovne prireditve, ki bi se pribli\xc5\xbeala poletnim olimpijskih igram in ni mednarodnega tekmovanja, ki ponudi tako \xc5\xa1irok izbor \xc5\xa1portnih prireditev na enem mestu. Sodobne olimpijske igre trajajo najve\xc4\x8d 16 dni in ponujajo ve\xc4\x8d kot 300 razli\xc4\x8dnih tekmovanj v razli\xc4\x8dnih \xc5\xa1portih. Prav tako omogo\xc4\x8dajo manj znanim \xc5\xa1portnim disciplinam, da se svetovno uveljavijo._NEWLINE_Za udele\xc5\xbeitev na poletne olimpijske igre skrbijo nacionalni olimpijski komiteji, v Sloveniji Olimpijski komite Slovenije (OKS).\n_START_SECTION_\nZgodnja leta\n_START_PARAGRAPH_\nOlimpijske igre moderne dobe so bile ustanovljene leta 1894, ko je francoski baron Pierre de Coubertin posku\xc5\xa1al o\xc5\xbeiveti idejo o anti\xc4\x8dnih olimpijskih igrah kot na\xc4\x8dina povzdigovanja \xc5\xa1porta in duhovnega delovanja. Prve igre, ki so bile v Atenah leta 1896, so privabile samo 245 tekmovalcev iz \xc5\xa1tirinajstih dr\xc5\xbeav, od tega je bilo ve\xc4\x8d kot 200 Grkov, vendar so bile prvo mednarodno \xc5\xa1portno tekmovanje v tak\xc5\xa1nem obsegu. Zmagovalci so prejeli srebrno medaljo in krono iz olj\xc4\x8dnih vejic._NEWLINE_\xc5\xa0tiri leta kasneje, leta 1900, so pari\xc5\xa1ke olimpijske igre privla\xc4\x8dile kar \xc5\xa1tirikrat ve\xc4\x8d \xc5\xa1portnikov, vklju\xc4\x8dno z enajstimi \xc5\xbeenskami, ki so prvi\xc4\x8d tekmovale v kriketu, tenisu, golfu in jadranju. Trajale so ve\xc4\x8d kot 5 mesecev in \xc5\xa1e danes je sporno, koliko prireditev je bilo zares olimpijskih._NEWLINE_Na olimpijadi v St. Louisu, Missouri, ZDA leta 1904, so prvi\xc4\x8d za olimpijsko zmagoslavje podelili zlato za prvo, srebro za drugo in bron za tretje mesto. Zaradi dolge ladijske poti \xc4\x8dez Atlantik za Evropejce je \xc5\xa1tevilo udele\xc5\xbeencev upadlo. Pojavljati so se za\xc4\x8dele zlorabe besede \xc2\xbbolimpijski\xc2\xab, predvsem na dija\xc5\xa1kih tekmah in tekmah irskih Ameri\xc4\x8danov. Trajanje iger se je podalj\xc5\xa1alo zaradi povezave s svetovno razstavo Louisiana Purchase Exposition._NEWLINE_Veliko nizov manj\xc5\xa1ih iger je bilo prirejenih leta 1906 v Atenah. To so bile prve interkalarne igre, ki bi naj v bodo\xc4\x8de potekale v Atenah, vendar se ideja ni prijela. Prirejene so bile za deseto obletnico rojstva modernih olimpijskih iger in kljub temu, da jih je organiziral Mednarodni olimpijski komite, jih ta danes ne priznava za uradne. Igre so bile zelo uspe\xc5\xa1ne in so veliko pripomogle k uspehu naslednjih iger._NEWLINE_Igre v Londonu leta 1908 so prinesle, danes standarden, 42,195 km dolg maraton. Ta dol\xc5\xbeina je bila izbrana v prid britanske kraljevske dru\xc5\xbeine, da se je kon\xc4\x8dal pred njihovo ko\xc4\x8do. Dol\xc5\xbeina maratona se je prej spreminjala od iger do iger, predvsem zaradi lokalnih razmer, kot so ureditev cest in stadionov in se je tako razlikovala do 2\xc2\xa0km na igre. Tako je na prvih olimpijskih igrah moderne dobe leta 1896 bil maraton dolg 40\xc2\xa0km in se je razlikoval na vseh \xc5\xa1estih olimpijskih igrah med 1900 in 1920._NEWLINE_Na igrah v Stockholmu leta 1912 so prvi\xc4\x8d tekmovali \xc5\xa1portniki z vseh petih celin. To so bile najbolje organizirane igre dotlej, na katerih je sodelovalo ve\xc4\x8d kot 2.500 \xc5\xa1portnikov. Njihov uspeh je omogo\xc4\x8dil, da so olimpijske igre pre\xc5\xbeivele osemletno prekinitev zaradi prve svetovne vojne. Prvi\xc4\x8d na takratnih igrah so se pojavili elektronski merilniki \xc4\x8dasov in zadnji\xc4\x8d so podeljevali zlate medalje iz \xc4\x8distega zlata, danes so te narejene iz srebra in prevle\xc4\x8dene s pravim zlatom. Zabele\xc5\xbeili so najdalj\xc5\xa1i tekmovanji, ki sta se kadarkoli odvijali na modernih olimpijskih igrah, in sicer v cestnem kolesarstvu, dolgem ve\xc4\x8d kot 320\xc2\xa0km, kjer je Ju\xc5\xbenoafri\xc4\x8dan Rudolph Lewis po 10 urah in 42 minutah prvi prispel na cilj ter v lahki gr\xc5\xa1ko-rimski rokoborbi, ki je trajala celih 9 ur in se je kon\xc4\x8dala z neodlo\xc4\x8denim rezultatom. Rokoborcema Fincu Ivaru B\xc3\xb6hlingu in \xc5\xa0vedu Anders Ahlgrenu, so namesto zlate podelili srebrni medalji. Prav tako so prvi\xc4\x8d v plavalnih disciplinah nastopile \xc5\xbeenske._NEWLINE_Planirane igre v Berlinu leta 1916 so bile odpovedane zaradi prve svetovne vojne.\n_START_SECTION_\nObdobje med vojnama\n_START_PARAGRAPH_\nLeta 1920 so bile igre Antwerpnu v \xc4\x8dast mno\xc5\xbei\xc4\x8dnem trpljenju, ki so ga pre\xc5\xbeivljali Belgijci med vojno. Zaradi pomanjkanja sredstev in materiala po vojni so ob prihodu \xc5\xa1portnikov bile olimpijske zgradbe \xc5\xa1e vedno v gradnji. Ob nekon\xc4\x8danem olimpijskem stadionu so bili \xc5\xa1portniki name\xc5\xa1\xc4\x8deni v natrpane \xc4\x8detrti, spali so na zlo\xc5\xbeljivih posteljah. Kljub privolitvi MOK k nastopu centralnih sil prve svetovne vojne, Avstro-Ogrske, Nem\xc4\x8dije, Tur\xc4\x8dije in Bolgarije na olimpijskih igrah, tem ni poslal povabila za udele\xc5\xbeitev. Prvi\xc4\x8d je zaplapolala olimpijska zastava, bila izre\xc4\x8dena olimpijska prisega in tekmovanje iz drugega zimskega \xc5\xa1porta, hokeja na ledu._NEWLINE_Citius, Altius, Fortius (hitreje, vi\xc5\xa1je, mo\xc4\x8dneje) je bilo prvi\xc4\x8d sli\xc5\xa1ati na olimpijskih igrah v Parizu leta 1924. Dele\xc5\xbene so bile rekordnega porasta, udele\xc5\xbeilo se jih je kar 15 dr\xc5\xbeav ve\xc4\x8d kot iger leta 1928, predvsem se je prvi\xc4\x8d udele\xc5\xbeilo veliko dr\xc5\xbeav iz Ju\xc5\xbene Amerike. zabele\xc5\xbeili so tudi rekordno \xc5\xa1tevilo \xc5\xa1portnikov, ve\xc4\x8d kot 3.000, med njimi je bil najslavnej\xc5\xa1i finski teka\xc4\x8d Paavo Nurmi,\xc2\xa0\xc2\xbbThe Flying Finn\xc2\xab\xc2\xa0(lete\xc4\x8di Finec), ki je osvojil kar 3 ekipne zlate medalje in posami\xc4\x8dna teka na 1.500 in 5.000 m. Igre so ob upokojitvi Pierra de Coubertina potekale njemu v \xc4\x8dast v njegovem rojstnem kraju._NEWLINE_V Amsterdamu so leta 1928 pri\xc5\xbegali prvi olimpijski ogenj na vrhu stolpa, vgrajenega v stadion. Prvi\xc4\x8d so se v atletiki pomerile \xc5\xbeenske, kar je spro\xc5\xbeilo veliko polemik, predvsem s strani Coubertina in drugih, ki so se bali, da bodo \xc5\xbeenske postale \xc2\xbbmo\xc5\xbeate\xc2\xab\xc2\xa0in da si bodo s tem uni\xc4\x8dile zdravje in plodnost. Pojavil se je prvi olimpijski pokrovitelj, Coca-Cola._NEWLINE_Ekonomska depresija v ZDA je zaznamovala olimpijske igre v Los Angelesu leta 1932. Za trenutek se je zdelo, da se jih ne bo udele\xc5\xbeil nih\xc4\x8de, saj se na povabilo \xc5\xa1e \xc5\xa1est mesecev pred igrami ni odzvala nobena dr\xc5\xbeava. Zabele\xc5\xbeile so najmanj\xc5\xa1o udele\xc5\xbebo od III. olimpijskih iger. Kljub te\xc5\xbeavam je bila prvi\xc4\x8d v zgodovini zgrajena olimpijska vas, ki je imela 550 dvoposteljnih bungalovov, po\xc5\xa1to, bolnico, restavracije in knji\xc5\xbenico. Prvi\xc4\x8d so se predstavile t. i. fotofini\xc5\xa1 kamere in zmagovalne stopni\xc4\x8dke._NEWLINE_Igre v Berlinu leta 1936 je nem\xc5\xa1ka vlada videla kot veliko prilo\xc5\xbenost za propagiranje proti\xc5\xbeidovske ideologije. Nacisti\xc4\x8dni simboli so bili povsod, \xc5\xbeidovske in temnopolte \xc5\xa1portnike se je povsod sramotilo in novinarje je varovala tajna policija. Pred igrami se je veliko govorilo o njihovem bojkotu, vendar si je ve\xc4\x8dina dr\xc5\xbeav premislila. Tako so se npr. ZDA v zadnji minuti odlo\xc4\x8dile za udele\xc5\xbebo. Kljub temu pa so igre prinesle veliko novosti. Prvi\xc4\x8d je bil prirejen \xc5\xa1tafetni tek z olimpijsko baklo, ki se je za\xc4\x8del v Gr\xc4\x8diji in kon\xc4\x8dal v Nem\xc4\x8diji. Okoli 3.000 teka\xc4\x8dev je nosilo baklo, preden je ta, po 3.075\xc2\xa0km in \xc4\x8dez 7 dr\xc5\xbeav, pri\xc5\xa1la v Berlin. To so bile prve olimpijske igre, ki so se predvajale po televiziji. Kajak-kanu, ko\xc5\xa1arka in rokomet so bili novi \xc5\xa1porti, raz\xc5\xa1irile so se tudi gimnasti\xc4\x8dne discipline in zadnji\xc4\x8d je bilo tekmovanje iz pola._NEWLINE_Zaradi druge svetovne vojne so bile odpovedane igre leta 1940, \xc4\x8digar gostitelj bi naj bil Tokio na Japonskem - kasneje Helsinki, Finska zaradi druge kitajsko-japonske vojne leta 1937 - in igre leta 1944, ki naj bi potekale v Londonu, Zdru\xc5\xbeeno kraljestvo.\n_START_SECTION_\nPo drugi svetovni vojni\n_START_PARAGRAPH_\nVeliko je bilo govora o smislu prvih povojnih iger, ki so potekale leta 1948 v Londonu, saj je bila Evropa v povojnih ru\xc5\xa1evinah in lakoti. Dogovorjeno je bilo, da si \xc5\xa1portniki s seboj prinesejo svojo hrano. Zgrajenih ni bilo nobenih novih olimpijskih objektov in igre so v glavnem potekale na stadionu Wembley, ki je pre\xc5\xbeivel vojne napade. Prav tako ni bilo olimpijske vasi, \xc5\xa1portniki so bili name\xc5\xa1\xc4\x8deni v vojnih kampih v Uxbridgeu in \xc5\xa1tudentskih domovih Southlands kolid\xc5\xbea. Iz iger so izlo\xc4\x8dili Nem\xc4\x8dijo in Japonsko kot za\xc4\x8detnici druge svetovne in kitajsko-japonske vojne. Kljub te\xc5\xbeavnemu \xc4\x8dasu so bile igre zelo uspe\xc5\xa1ne, udele\xc5\xbeilo se jih je preko 4.000 \xc5\xa1portnikov iz 59 dr\xc5\xbeav._NEWLINE_Helsin\xc5\xa1ke olimpijske igre leta 1952 so bile v vzdu\xc5\xa1ju tekmovanja zahoda in vzhodnega bloka. Po 40 letnem premoru se je iger udele\xc5\xbeila Sovjetska zveza, ki si je zgradila svojo olimpijsko vas v Otaniemi, Finska, v kateri so bili sovjetski \xc5\xa1portniki pod velikim nadzorom in prepovedjo komuniciranja s preostalimi \xc5\xa1portniki. Ameri\xc4\x8dan Bob Mathias, zmagovalec deseteroboja, je zapisal: \xc2\xbbZaradi Rusov je bilo veliko ve\xc4\x8d pritiska nad nami, bili so zelo resni nasprotniki ... U\xc5\xbeival si, ko si jih premagal ... Moral si jih premagati ... Ta ob\xc4\x8dutek je bil zelo mo\xc4\x8dan v celotni ekipi.\xc2\xab_NEWLINE_Novembra in decembra so potekale olimpijske igre v Melbourneu leta 1956, katerih vzdu\xc5\xa1je so pokvarili politi\xc4\x8dni dogodki pred igrami. Tako so Egipt, Irak in Libanon z bojkotom protestirali proti invaziji Izraela v Egipt ter Nizozemska, \xc5\xa0panija in \xc5\xa0vica proti invaziji Sovjetske zveze v Budimpe\xc5\xa1to, Mad\xc5\xbearska. To so bile prve igre, ki so potekale v dveh dr\xc5\xbeavah. Zaradi strogega zakona pri uvozu konjev, so konjeni\xc5\xa1ka tekmovanja premaknili v Stockholm, \xc5\xa0vedska, ki so potekala junija, pet mesecev pred igrami v Melbourneu. Na teh igrah so prvi\xc4\x8d priredili zaklju\xc4\x8dno slovesnost._NEWLINE_Me\xc5\xa1anico modernih in anti\xc4\x8dnih prizori\xc5\xa1\xc4\x8d so ustvarili v Rimu leta 1960. Za gostitev_NEWLINE_rokoborbe in gimnastike so obnovili Maksencijevo baziliko in terme Karakala. Svetu se je predstavil ameri\xc5\xa1ki boksar Cassius Clay, dobitnik zlate olimpijske medalje (kasneje znan kot Muhammad Ali), gimnasti\xc4\x8darke Sovjetske Zveze pa so osvojile kar petnajst od \xc5\xa1estnajstih mo\xc5\xbenih medalj. Olimpijske igre so se prvi\xc4\x8d v celoti predvajale na televiziji._NEWLINE_Tokio je leta 1964 prinesel revolucijo pri uporabi komunikacijske in ra\xc4\x8dunalni\xc5\xa1ke_NEWLINE_tehnologije. To so bile prve olimpijske igre, ki so se predvajale po celotnem svetu, kar so omogo\xc4\x8dili komunikacijski_NEWLINE_sateliti, in prve na katerih so rezultate shranjevali na ra\xc4\x8dunalnike. Prav tako so to bile prve igre organizirane na azijski celini. Iger se prostovoljno nista udele\xc5\xbeila Libanon in Severna Koreja, Ju\xc5\xbeno Afriko pa so zaradi politike apartheida izklju\xc4\x8dili iz tekmovanja._NEWLINE_Izbor Mexica City za gostovanje iger leta 1968 je bil sporen predvsem zaradi velike nadmorske vi\xc5\xa1ine, 2.300 m, na katerih so bile prireje igre. Posledice so se pokazale predvsem na vzdr\xc5\xbeljivostnih preizku\xc5\xa1njah, kjer so tekmovalci zaradi redkej\xc5\xa1ega zraka dosegali slab\xc5\xa1e rezultate. Kljub temu pa so igre bele\xc5\xbeile veliko svetovnih rekordov. Tako je Bob Beamon v skoku v daljavo sko\xc4\x8dil 8,90 metrov, kar je bilo 71\xc2\xa0cm ve\xc4\x8d od tekmecev. Rekordi so bili dose\xc5\xbeeni v vseh mo\xc5\xa1kih teka\xc5\xa1kih disciplinah na 400 m in manj, prav tako v \xc5\xa1tafetni preizku\xc5\xa1nji in troskoku. Prvi\xc4\x8d se je predstavil, danes splo\xc5\xa1en, fosburyjev preskok pri skoku v vi\xc5\xa1ino, ki je Dicku Fosburyju prinesel zlato. \xc5\xa0portnice so prvi\xc4\x8d morale opraviti preiskavo, s katero so dokazale svoj spol, vpeljan pa je bil tudi prvi dopin\xc5\xa1ki test._NEWLINE_Politika se je ponovno vme\xc5\xa1ala na igrah v M\xc3\xbcnchnu leta 1972. Palestinska teroristi\xc4\x8dna skupina \xc4\x8crni september je v olimpijski vasi vdrla v izraelski apartma ter napadla, ugrabila in ubila vseh 11 pripadnikov izraelskih olimpijske delegacije. Nekateri so umrli na kraju vdora, medtem ko so bili ostali ubiti med neuspe\xc5\xa1no re\xc5\xa1evalno akcijo. Po \xc5\xa1tiriintridesetih urah suspenza iger se je MOK odlo\xc4\x8dil za nadaljevanje. Kljub dogodkom je bilo nekaj izrednih \xc5\xa1portnih dose\xc5\xbekov. Ameri\xc5\xa1ki plavalec Mark Spitz je osvojil kar 7 zlatih medalj, kar je najve\xc4\x8d posameznih medalj na enih olimpijskih igrah v kateremkoli \xc5\xa1portu. Med drugimi je bila tudi komaj 16 letna gimnasti\xc4\x8darka iz Sovjetske Zveze Olga Korbut, ki je osvojila 3 zlate in srebrno kolajno. Po 52 letih so bila spet prirejena tekmovanja iz lokostrelstva ter po 36-letnem premoru tekmovanja iz rokometa. Novost sta bila slalomska disciplina po divjih vodah v kanuju ter prva olimpijska maskota, jazbe\xc4\x8dar Waldi._NEWLINE_Kljub 32 svetovnim rekordom, se je na igrah v Montrealu leta 1976 v glavnem govorilo _NEWLINE_o problemih olimpijskega gibanja. \xc5\xa0estindvajset afri\xc5\xa1kih dr\xc5\xbeav je bojkotiralo igre, ko je MOK zavrnil _NEWLINE_njihovo pro\xc5\xa1njo, da prepovejo nastop Novi Zelandiji. Ta je pred igrami z ekipo rugbyja naredila _NEWLINE_turnejo po Ju\xc5\xbeni Afriki, ki ji je bil zaradi politike apartheida vstop na igre prepovedan \xc5\xbee od _NEWLINE_leta 1968. Prav tako je bojkotiral igre Tajvan, ki mu Kanada zaradi Ljudske republike Kitajske ni dovolila nastopa pod imenom Republika Kitajska. Problemi so se nadaljevali pri vpra\xc5\xa1anjih po\xc5\xa1tenosti tekmovanja, saj je veliko tekmovalcev, najbolj plavalke iz Vzhodne Nem\xc4\x8dije, bilo osumljenih jemanja anaboli\xc4\x8dnih steroidov ter pri financiranju iger, ki so Kanad\xc4\x8dane in Quebec zadol\xc5\xbeile za desetletja.\n_START_SECTION_\nOsemdeseta in kasneje\n_START_PARAGRAPH_\nLeta 1980 je igre v Moskvi bojkotiralo rekordno \xc5\xa1tevilo dr\xc5\xbeav. Zaradi invazije sovjetskih sil v Afganistan decembra leta 1979, se je odlo\xc4\x8dilo 66 dr\xc5\xbeav bojkotirati igre, nekatere dr\xc5\xbeave udele\xc5\xbeenke pa so zavrnile udele\xc5\xbeitev na otvoritveni slovesnosti. Ob dominanci Sovjetskih \xc5\xa1portnikov, ki so skupno osvojili kar 195 olimpijskih kolajn, so igre spremljali izgredi gledalcev, goljufanje uradnikov ter vsiljiva varnost, ki je vodilnim na stezah celo fizi\xc4\x8dno prepre\xc4\x8devala odte\xc4\x8di zadnji krog._NEWLINE_Ve\xc4\x8dina takratnih komunisti\xc4\x8dnih dr\xc5\xbeav je zaradi poziva ZDA k bojkotu iger pred \xc5\xa1tirimi leti, bojkotirala igre v Los Angelesu, Kalifornija, ZDA. Vseeno se je iger, prvi\xc4\x8d po letu 1952, udele\xc5\xbeila komunisti\xc4\x8dna Kitajska. Predstavilo se je veliko novih disciplin v katerih so tekmovale \xc5\xbeenske. Tako so prvi\xc4\x8d odtekle maraton, se pomerile v kolesarstvu, ritmi\xc4\x8dni gimnastiki, sinhronem plavanju ter v mo\xc5\xa1tvenih \xc5\xa1portih. To so bile najbolj komercializirane igre dotlej, med drugim je bila prvi\xc4\x8d dovoljena uporaba olimpijskega simbola na izdelkih sponzorjev._NEWLINE_Severna Koreja je po zavrnitvi soorganizacije iger v Seulu, Ju\xc5\xbena Koreja, te, skupaj s Kubo, bojkotirala. Najbolj so igre odmevale zaradi \xc5\xa1kandala kanadskega \xc5\xa1printerja Bena Johnsona, ki je na 100 m \xc5\xa1printu pretresel svetovno ob\xc4\x8dinstvo z lahko zmago in novim svetovnim rekordom, a sta mu kasneje, zaradi u\xc5\xbeivanja stanazolola, bila odvzeta medalja in rekord, bil je tudi diskvalificiran iz iger. Odpravili so pravilo amaterskega \xc5\xa1porta, kar je pomenil velik razcvet za nadaljnje olimpijske igre. Po 64 letih so ponovno priredili tekmovanja iz tenisa, prvi\xc4\x8d organizirali namizni tenis in kot demonstrativni \xc5\xa1port se je pojavil badminton._NEWLINE_Dramati\xc4\x8dne politi\xc4\x8dne spremembe v vzhodni Evropi so vplivale na igre leta 1992 v Barceloni. Po treh desetletjih ni bojkotirala iger nobena dr\xc5\xbeava, zato se jih je udele\xc5\xbeilo rekordno \xc5\xa1tevilo dr\xc5\xbeav in tekmovalcev. Slovenija se je prvi\xc4\x8d udele\xc5\xbeila iger kot samostojna dr\xc5\xbeava, Nem\xc4\x8dija je po padcu berlinskega zidu leta 1989, nastopila kot enotna dr\xc5\xbeava, Sovjetska zveza je razpadala na \xc5\xa1tevilne posamezne republike, ki so skupaj tekmovale pod imenom Skupnost neodvisnih dr\xc5\xbeav (SND), po koncu apartheidske politike, po 32 letni prekinitvi, pa je bila v olimpijsko gibanje ponovno povabljena tudi Ju\xc5\xbena Afrika. Po odpravi amaterskega pravila so ZDA prvi\xc4\x8d na igre poslale ko\xc5\xa1arka\xc5\xa1ko sanjsko ekipo (ang. \xc2\xbbDream Team\xc2\xab), ki so jo sestavljali igralci iz profesionalne ameri\xc5\xa1ke lige NBA, med drugimi Larry Bird, Magic Johnson, Michael Jordan in Karl Malone ter so brez poraza, z ve\xc4\x8d kot 30 to\xc4\x8dkami prednosti na vseh tekmah, osvojili zlato kolajno. Gimnasti\xc4\x8dar Vitalij \xc5\xa0\xc4\x8derbo je osvojil rekordne 4 zlate kolajne v enem samem dnevu, Slovenci pa svoji prvi dve bronasti, priveslani v dvojcu in \xc4\x8detvercu brez krmarja._NEWLINE_Ob stoletnici olimpijskih iger, ki so se leta 1996 odvijale v Atlanti, Georgia, ZDA, je bil na otvoritveno slovesnost kot najstarej\xc5\xa1i \xc5\xa1e \xc5\xbeive\xc4\x8di olimpionik povabljen slovenski telovadec Leon \xc5\xa0tukelj. S svojo \xc4\x8dilostjo je navdu\xc5\xa1il vse, tudi takratnega ameri\xc5\xa1kega predsednika Billa Clintona, ki mu je segel v roko. Olimpijsko vzdu\xc5\xa1je je nekaj dni kasneje skalila bombna eksplozija v parku Centennial Olympic Park (Stoletni olimpijski park), v kateri sta umrli dve osebi in je bilo ranjenih ve\xc4\x8d kot 100 oseb. Storilca, Erica Roberta Rudolpha, so aretirali 31. maja 2003. To so bile prve igre, ki so bile v celoti financirane iz zasebnega kapitala, \xc4\x8digar rezultat je bilo pretirano ogla\xc5\xa1evanje in ve\xc4\x8dina kritikov je dvomila, da bi se kaj takega lahko nadaljevalo v prihodnje._NEWLINE_Igre v Sydneyju leta 2000 so potekale v znamenju Aboriginov. Na otvoritveni slovesnosti se je slavila avstralska zgodovina, unikatna kultura in vpliv, ki so ga imeli Aborigini nanjo. Olimpijski ogenj je pri\xc5\xbegala Aboriginka Cathy Freeman, ki je kasneje osvojila zlato kolajno v teku na 400 m. Za slovensko olimpijsko delegacijo so to bile prve igre, na katerih so osvojili zlati olimpijski kolajni. Prvo sta priveslala Iztok \xc4\x8cop in Luka \xc5\xa0pik v dvojnem dvojcu, \xc5\xa1e istega dne, nekaj ur kasneje, pa je Rajmond Debevec z malokalibrsko pu\xc5\xa1ko 3 x 40 F pristreljal \xc5\xa1e drugo zlato. Takratni predsednik MOK Juan Antonio Samaranch, je te igre razglasil za najbolj\xc5\xa1e olimpijske igre vseh \xc4\x8dasov.\n_START_SECTION_\nNovo tiso\xc4\x8dletje\n_START_PARAGRAPH_\nLeta 2004 so se igre vrnile v Atene, Gr\xc4\x8dijo, domovino anti\xc4\x8dnih in prvih modernih olimpijskih iger. Veliko navdu\xc5\xa1enje ob gostitvi iger je skalila predvsem skrb varnosti zaradi bli\xc5\xbeine politi\xc4\x8dno nestabilnega Bli\xc5\xbenjega vzhoda. Kljub te\xc5\xbeavam pri gradnji olimpijskih objektov, poskusu prestavitve iger v drugo mesto s strani MOK in vla\xc5\xbenem vremenu, so bile igre uspe\xc5\xa1ne z vidika organizacije, gostoljubja in celostne podobe._NEWLINE_Poletne olimpijske igre 2008 so potekale v Pekingu, Ljudska republika Kitajska. Predstavilo se je nekaj novih prireditev. Med drugim so \xc5\xbeenske prvi\xc4\x8d tekmovale v teku na 3.000 m z zaprekami, sabljanje se je raz\xc5\xa1irilo na \xc5\xbeenska ekipna tekmovanja v floretu in sablji, predstavil se je 10\xc2\xa0km maraton v plavanju, ter nova disciplina BMX._NEWLINE_Poletne olimpijske igre 2012 so potekale v Londonu, Zdru\xc5\xbeeno kraljestvo. Mednarodni olimpijski komite je za te in nadaljnje igre iz programa odstranil baseball in softball._NEWLINE_Poletne olimpijske igre 2016 so se odvijale v Riu de Janeiru, Brazilija  _NEWLINE_Poletne olimpijske igre 2020 pa bodo v Tokiu, Japonska'